Offentliggørelse af en ansøgning om registrering i henhold til artikel 6, stk. 2, i Rådets forordning (EØF) nr. 2081/92 om beskyttelse af geografiske betegnelser og oprindelsesbetegnelser

(2003/C 110/05)

Med denne offentliggørelse åbnes der mulighed for at fremsætte indsigelser, jf. artikel 7 i nævnte forordning. Enhver indsigelse mod denne ansøgning skal fremsættes via myndighederne i en medlemsstat senest seks måneder efter denne offentliggørelse. Offentliggørelsen er begrundet i de forhold, som er beskrevet nedenfor, navnlig i punkt 4.6, der giver grundlag for at betragte ansøgningen som berettiget efter forordning (EØF) nr. 2081/92.

RÅDETS FORORDNING (EØF) Nr. 2081/92

REGISTRERINGSANSØGNING: ARTIKEL 5

BOB ( ) BGB (X)

Nationalt sagsnummer: 100

1. Medlemsstatens ansvarlige myndighed Navn: Ministerio de Agricultura, Pesca y Alimentación

Dirección General de Alimentación

Subdirección General de Denominaciones de Calidad y Relaciones Interprofesionales y Contractuales

Adresse: Paseo Infanta Isabel, 1, E-28071 Madrid

Tlf. (34) 913 47 53 94.

Fax (34) 913 47 54 10.

2. Ansøgende sammenslutning (artikel 1 i forordning (EØF) nr. 2037/93) 2.1. Navn: Queserías Picos de Europa SL

2.2. Adresse: c/ Travesía de Prada, 2, E-24915 Posada de Valdeón

Tlf./fax (34) 987 74 05 14

2.3. Sammensætning: Producenter/forarbejdere (X) andet ( ).

3. Produktets art: Kategori 1.3. - Ost.

4. Varespecifikation

(sammenfatning af betingelserne i artikel 4, stk. 2)

4.1. Navn: "Queso de Valdeón".

4.2. Beskrivelse: Queso de Valdeón er en fed blåskimmelost, der fremstilles af komælk eller af en blanding af ko- og fåre- og/eller gedemælk og fremstår som hel ost med skorpe eller blød, æltet ost uden skorpe. Skorpen på den hele ost er naturlig, tynd, blød og gullig med grålige nuancer. Ostemassen er elfenbensfarvet over mod flødefarvet, skinnende og med let markeret skimmel alt efter modningsgrad. I tværsnit er den kendetegnet af mange, jævnt fordelte og uregelmæssige huller, der er af forskellig størrelse og blågrøn farve. Smagen er intens, salt og stærk, en anelse skarp.

Fedtindhold på 45 % eller derover, fugtighedsgrad på mindst 30 % og saltindhold på under 3,5 %.

Når osten er hel og cylinderformet, vejer den mellem 0,5 og 3 kg. Den kan også have form som stykker udskåret fra ostens midte med en vægt på mindst 250 g.

Når osten er æltet, har den ingen skorpe, men ellers samme farve, aroma og smag som den hele ost; ostemassen er blød og fedtet, hvilket bliver endnu mere udpræget, når produktets temperatur stiger; ostens konsistens nærmer sig så det smøragtige. Emballagen kan indeholde mellem 20 g og 1,5 kg.

4.3. Geografisk område: Det område, der udgøres af kommunen Posada de Valdeón (León).

4.4. Bevis for oprindelse: Kontrol- og certificeringsprocedurerne viser, at produktet har oprindelse i dette område.

Der skal tages hensyn til følgende aspekter:

- Ostene må kun stamme fra ostemejerier og modningslokaler, der er opført i kontrolorganets registre.

- Ostemejerierne og modningslokalerne skal underkastes en første vurdering i forbindelse med registreringen og regelmæssige vurderinger vedrørende vedligeholdelsen, som registreres hos kontrolorganet.

- Ostene skal fremstilles efter den metode, der er beskrevet i punkt 4.5 i dette dokument.

- Kun oste, der har opfyldt alle kontrolprocedurens krav, kan markedsføres med oprindelsesgaranti, som er bekræftet ved kontrolorganets overensstemmelsesmærke.

- Antallet af kontroletiketter, som kontrolorganet udsteder til osteindustrierne, beregnes på grundlag af mængden af forarbejdet mælk og vægten af de forskellige typer ost, der er fremstillet.

- De regelmæssige kontroller og vurderinger baseres på analyser af mælken, når den ledes til ostekarret, inspektion af fremstillingsmetoden, revision af dokumentation, kontrol af lagre, udtagning af stikprøver og prøver af produktet.

- Hvis kontrolorganet konstaterer uregelmæssigheder, anvender det om fornødent den sanktionsordning, der er fastlagt i dets forskrifter.

- Kontrolorganet fører et register over antal og mængder af nummererede identifikationsmærker, ejerskabsattester og udstedte certifikater.

4.5. Fremstillingsmetode: Når ostemejerierne modtager mælken, analyseres de forskellige mælkemængder for at kontrollere, at de analytiske minimumsværdier i ostekarret er: Fedtindhold > 3,5 %, proteinindhold > 3,1 % og tørstof > 12,0 %.

Koaguleringen finder sted ved tilsætning af mælkesyre, idet der anvendes den fornødne ostemasse til, at koaguleringen varer mellem 60 og 120 minutter. I ostekarret foretages podning med Penicillium-svamp. Mælkens temperatur skal under hele koaguleringen ligge på mellem 28 og 32 °C.

Ostemassen skæres, indtil osteterningernes størrelse er på ca. 1 cm3, hvorefter den skal hvile i mellem 14 og 17 minutter. Derefter rystes den, vallen sies fra, og den løse ostemasse kommes i runde forme, hvor den skal hvile. Derefter saltes den med tørt salt på begge fladsider, og til sidst stikkes der huller i den, så den kan ånde indeni.

Modningslokalernes temperatur skal ligge på mellem 5 og 10 °C, og fugtigheden skal være på over 85 %. Modningsperioden varer mindst to måneder for oste, der er fremstillet af råmælk, og halv anden måned for oste, der er fremstillet af pasteuriseret mælk.

Den bløde ost fremstilles af den ost, der er fremstillet og modnet ved ovenfor beskrevne metode, idet der desuden kun foretages følgende: Skorpen fjernes, osten skæres i stykker, æltes og emballeres.

4.6. Tilknytning Historisk tilknytning: Der er spor af fremstilling af Valdeón-ost af gedemælk i førromersk tid. Pascual Madoz henviser i sin "Diccionario" (1845-1859) til fremstillingen af oste og betydningen af gedeopdræt i Valdeón-dalen.

I anden halvdel af det 19. århundrede var fremstillingen af ost i Valdeón-dalen et vigtigt erhverv. Når husdyrene græssede på de højtliggende græsgange om sommeren, blev mælken forarbejdet til ost i selve bjerghytterne og derefter transporteret ned i dalen. Greven af Saint-Saud bevidnede dette i 1892: "Valdeóns unge stærke kvinder begiver sig derop morgen og aften, med deres træsko forsynet med tre små træklodser under sålen, belæsset med en vadsæk af gedeskind, som på udturen indeholder deres mad og på hjemturen indeholder sejldugssække med den mælk, der er malket på græsgangen." Ostene blev modnet i bjerghulerne.

Tilknytning til naturen: Det afgrænsede område består af en dal, der ligger i ca. 650 m højde mellem vigtige, naturlige barrierer: Panderruedas-passet (1450 m), Pontón-passet (1311 m) og Pandetrave-passet (1562 m). Oppe i bjergene findes der mange naturlige huler, der i tidernes løb har været tilflugtssteder for hyrderne, og hvor ostene blev modnet.

Det afgrænsede område har højlandsklima. Vintrene er kolde og lange med over 100 dage med frost fra november til april og meget nedbør, ofte i form af sne. Somrene er korte og kølige med en gennemsnitlig minimumstemperatur på mellem 5 og 6 °C og maksimumstemperaturer på gennemsnitlig 18 °C, meget nedbør og forholdsvis høj fugtighed på grund af dis og tåge. Den årlige nedbørsmængde er 1100 mm i dalen og 1800 mm i bjergtoppene.

Dette særlige mikroklima fremmer udviklingen af den mikroflora, der kendetegner ostene i denne region.

4.7. Kontrolinstans Navn: Consejo Regulador de la Indicación Geográfica Protegida "Queso de Valdeón"

Adresse: c/ El Cantón s/n, E-24915 Posada de Valdeón

Tlf. (34) 609 08 57 70

Fax (34) 987 74 05 14

E-post: pedro_fermig@yahoo.es

Kontrolorganet Consejo Regulador de la Indicación Geográfica Protegida "Queso de Valdeón" er i stand til at opfylde standard EN 45011 - Generelle kriterier for instanser, der certificerer produkter.

4.8. Mærkning: Vareetiketterne skal godkendes af kontrolorganet. Vareetiketterne og kontroletiketterne fra kontrolorganet skal obligatorisk og tydeligt være forsynet med teksten "Indicación Geográfica Protegida Queso de Valdeón" og kontrolorganets logo. Kontroletiketterne udgør overensstemmelsesmærket, skal være nummererede og udstedt af kontrolorganet.

4.9. Krav i de nationale bestemmelser - Ley 25/1970, de 2 de diciembre, Estatuto de la Viña, del Vino y de los Alcoholes (lov om vindyrkning, vin og alkohol)

- Decreto 835/1972, de 23 de marzo, Reglamento de la Ley 25/1970 (gennemførelsesdekret til ovennævnte lov)

- Orden de 25 de enero de 1994, por la que se precisa la correspondencia entre la legislación española y el Reglamento (CEE) n° 2081/92, en materia de denominaciones de origen e indicaciones geográficas de productos agrícolas y alimentarios (bekendtgørelse om sammenhæng mellem den spanske lovgivning og forordning (EØF) nr. 2081/92)

- Real Decreto 1643/1999, de 22 de octubre, por el que se regula el procedimiento para la tramitación de las solicitudes de inscripción en el Registro Comunitario de las Denominaciones de Origen Protegidas y de las Indicaciones Geográficas Protegidas (kongeligt dekret om ansøgninger om optagelse i EF-registeret for beskyttede oprindelsesbetegnelser og beskyttede geografiske betegnelser).

EF-nr.: ES/00267/2003.01.13.

Dato for modtagelsen af den fuldstændige ansøgning: 13. januar 2003.